Okresná prokuratúra Liptovský Mikuláš 
Tomášikova 5, 031 80 Liptovský Mikuláš 1 	

Sp. zn. : 1 Pv 137/15/5505	Liptovský Mikuláš, 27.4.2015
EEČ : 2-39-120-2015

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Liptovský Mikuláš
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
Od 1.9.2014 do 31.3.2015 neplatil výživné na svoju maloletú dcéru XXXXX, nar. XXXXX, pretože je nezamestnaný, nezabezpečil si zdroj finančných prostriedkov na platenie výživného, hoci rozsudkom Okresného súdu Lipt. Mikuláš 9P/33/2011 zo dňa 17.10.2011 bola schválená rodičovská dohoda a XXXXX sa zaviazal prispievať na výživu maloletej XXXXX po 83,- € mesačne, do rúk matky XXXXX, nar. XXXXX, bytom XXXXX XXXXX, okres XXXXX, a tak za uvedené obdobie dlhoval na výživnom najmenej 581,- €.

lebo zanikla trestnosť činu

Odôvodnenie:
	Poverený príslušník OO PZ v Lipt. Mikuláši uznesením ORP-XXXXX2015 dňa XXXXX začal podľa § 199 ods. 1 Tr. poriadku trestné stíhanie a súčasne podľa § 206 ods. 1 Tr. poriadku vzniesol obvinenie XXXXX pre prečin zanedbania povinnej výživy podľa § 207 ods. 1 Tr. zákona pre skutok uvedený vo výrokovej časti tohto uznesenia.
	Po skončení skráteného vyšetrovania mi poverený príslušník predložil spisový materiál s návrhom na zastavenie trestného stíhania, pretože obvinený dlžné výživné uhradil.
	Obvinený XXXXX ku skutku, ktorý sa mu kladie za vinu uviedol, že je si vedomý, že má platiť výživné na dcéru Martinu vo výške 83,- € mesačne, výživné neplatil, lebo od januára 2014 je nezamestnaný a poberá len dávku v hmotnej núdzi. Dňa 13.4.2015 zaplatil XXXXX dlžné výživné vo výške 664,- €, pričom dlh od septembra 2014 do marca 2015 predstavuje sumu 581,- € a zároveň zaplatil 83,- € výživné za apríl 2015. 
	Svedkyňa XXXXX potvrdila, že obvinený výživné od septembra 2014 neplatil, pričom 13.4.2015 zaplatil 664,- €, čo predstavuje dlžné výživné od septembra 2014 do 31.3.2015 a bežné výživné za apríl 2015. V dôsledku neplatenia výživného dcéra núdzou netrpela. 
	Z rozsudku Okresného súdu Lipt. Mikuláš XXXXX ktorý nadobudol právoplatnosť 7.11.2011 som zistila, že súd schválil rodičovskú dohodu a XXXXX sa zaviazal prispievať na maloletú Martinu po 83,- € mesačne, do rúk matky XXXXX, bytom Lipt. XXXXX, Nová 250.
	Prečinu zanedbania povinnej výživy podľa § 207 ods. 1 Tr. zákona sa dopustí ten, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného. Obvinený tým, že po dobu dlhšiu ako tri mesiace neplatil výživné, naplnil zákonné znaky skutkovej podstaty uvedeného prečinu.
	Podľa § 86 ods. 1 písm. a/ Tr. zákona trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.
	Podľa § 122 ods. 13 Tr. zákona, ak obvinený pokračuje v konaní, pre ktoré je stíhaný aj po oznámení vznesenia obvinenia, posudzuje sa také konanie od tohto procesného úkonu ako nový skutok, to neplatí, ak ide o trestný čin zanedbania povinnej výživy podľa § 207. V takom prípade ide o pokračovanie konania až do doby, kým je vyhlásený rozsudok súdu prvého stupňa alebo pokiaľ sa súd druhého stupňa neodobral na záverečnú poradu. 
	Podľa § 215 ods. 1 písm. h/ Tr. poriadku prokurátor zastaví trestné stíhanie, ak zanikla trestnosť činu.
	Zo zabezpečených dôkazov bolo preukázané, že obvinený od septembra 2014, do dnešného dňa mal na výživnom zaplatiť spolu 664,- €, ktoré 13.4.2015 zaplatil a neplatenie výživného nemalo na jeho dcéru trvalo nepriaznivé následky, preto som rozhodla tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Iveta Chovančíková
prokurátorka